Kilden i maven fra karuseller, galopløb med heste og kæmpemæssige hotdogs. Det er tre af de ting, der blandt meget andet er synonym med Hjallerup Marked. Markedet har været aflyst de seneste to år grundet corona, men fra i dag kommer teltene på pladsen atter engang til at emme af liv. - Vi glæder os ufatteligt meget til at byde folk velkommen. Vi er mere eller mindre klar takket være den fantastiske hjælp fra vores 2000 frivillige, siger formand for Hjallerup Marked, Keld Nielsen. TV2 Nord sendte også live fra Hjallerup Marked torsdag aften - se med her: Lige nu jokkes de sidste pløkker i de store markedstelte, der kommer til at danne ramme for festlighederne. 55.000 liter øl langes over disken Keld Nielsen anslår, at 200.000 personer besøger markedet i løbet af de fire åbningsdage, og han forsikrer, at der er mad og drikke til de tørstige. - Vi har valgt at holde fast i vores koncept, så der er noget for alle aldre. Det er stadigvæk muligt at få en kæmpehotdog, og øl har vi også rigeligt af, forsikrer formanden for Hjallerup Marked, der regner med at få solgt 55.000 liter øl. Før den officielle åbning har Hjallerup Marked besøg af 550 børnehave- og dagplejebørn, der er budt på kagemand. Torsdag aften klokken 20 skydes ballet for alvor i gang, når der er ANR-koncert. Her kan navne som Kato og Hedegaard opleves. Hjallerup Marked løber af stablen indtil søndag aften.

Referat:
Hjallerup Marked åbner officielt klokken 16 torsdag eftermiddag og løber frem til søndag aften. TV2 Nords reporter Emma Fjordbak er med i løbet af torsdagen.